Na temelju članka 40. Zakona o komunalnom gospodarstvu („Narodne novine“ 68/18 i 110/18) i članaka 30. Statuta Općine Brestovac (Službeni glasnik Općine Brestovac broj 2/2018), Općinsko vijeće Općine Brestovac na 23. sjednici održanoj 13.ožujka 2020.godine donijelo je

O D L U K U

o osnivanju vlastitog pogona

Članak 1.

Ovom Odlukom osniva se Vlastiti pogon za obavljanje komunalnih djelatnosti (u daljnjem tekstu: Vlastiti pogon) kao ustrojstvena jedinica Jedinstvenog upravnog odjela Općine Brestovac.

Članak 2.

Ovom Odlukom određuju se

1. komunalne djelatnosti koje obavlja vlastiti pogon

2. područje na kojem se obavljaju komunalne djelatnosti

3. unutarnje ustrojstvo, organiziranje poslovanja i poslovodstvo vlastitog pogona

4. sredstva potrebna za rad vlastitog pogona te načinu njihova pribavljanja

5. akti poslovanja vlastitog pogona

6. iskazivanje učinka poslovanja

7. ograničenja glede stjecanja, opterećivanja i otuđivanja nekretnina i druge vrste posebne imovine jedinice lokalne samouprave na kojoj se odvija poslovanje vlastitog pogona

8. način nadzora poslovanja vlastitog pogona, imenovanje i razrješenje upravitelja vlastitog pogona i

10. ukidanje vlastitog pogona.

Članak 3.

Vlastiti pogon je samostalan u obavljanju komunalnih djelatnosti.Vlastitim pogonom upravlja upravitelj pogona kojega imenuje i razrješava općinski načelnik.Upravitelj pogona koji je osnovan kao organizacijska jedinica jedinstvenog upravnog odjela je pročelnik jedinstvenog upravnog odjela.

Članak 4.

Vlastiti pogon obavlja komunalne djelatnosti kojima se osigurava održavanje komunalne infrastrukture:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5.održavanje građevina, uređaja i predmeta javne namjene

6. održavanje groblja i krematorija unutar groblja

7. održavanje čistoće javnih površina

8. održavanje javne rasvjete

U sklopu obavljanja djelatnosti iz ovoga članka može se osigurati i građenje komunalne infrastrukture.

Općinsko vijeće Općine Brestovac može odlukom odrediti i drugu djelatnost koja se smatra komunalnom djelatnosti:

1. ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave

2. ako po svom sadržaju i značenju djelatnost predstavlja nezamjenjiv uvjet života i rada u naselju

3. ako je pretežno uslužnog karaktera i

4. ako se obavlja prema načelima komunalnog gospodarstva

Članak 5.

Ukoliko Općina posebnom odlukom ili koncesijom povjeri obavljanje pojedinih komunalnih djelatnosti iz članka 4. ove Odluke drugim pravnim ili fizičkim osobama, vlastiti pogon neće obavljati te djelatnosti za vrijeme i u obimu u kojemu su iste povjerene drugoj pravnoj ili fizičkoj osobi.

Članak 6.

Vlastiti pogon može komunalne djelatnosti iz članka 3. Ove Odluke obavljati i na području drugih jedinica lokalne samouprave na temelju pisanog ugovora kojeg sklapa Općinski načelnik.

Članak 7.

Vlastiti pogon nema svojstvo pravne osobe te njegovom djelatnošću i poslovanjem prava i obveze stječe Općina Brestovac.

Članak 8.

Upravitelj pogona organizira i vodi rad vlastitog pogona te odgovara općinskom načelniku za materijalno i financijsko poslovanje i za zakonitost rada vlastitog pogona.Upravitelj pogona samo na temelju ovlasti općinskog načelnika sklapa ugovore s drugim fizičkim ili pravnim osobama.

Članak 9.

Pravne, financijsko-računovodstvene, administrativno-tehničke i opće poslove za vlastiti pogon obavljati će Jedinstveni upravni odjel Općine Brestovac.

Članak 10.

Vlastitom komunalnom pogonu se povjerava vršenje javnih ovlasti u obavljanju komunalnih djelatnosti, koje javne ovlasti u okviru obavljanja komunalne djelatnosti obuhvaćaju rješavanje u pojedinačnim upravnim stvarima o pravima i obvezama fizičkih i pravnih osoba. Za rješavanje drugih pitanja koja se odnose na rad i poslovanje vlastitog pogona nadležan je Općinski načelnik Općine Brestovac.

Članak 11.

Upravitelj Vlastitog pogona donosi godišnji plan rada uz prethodnu suglasnost Općinskog načelnika.

Upravitelj vlastitog pogona dužan je podnijeti izvješće o radu vlastitog pogona s financijskim pokazateljima Općinskom načelniku kad god to on zatraži.

Članak 12.

Sredstva za početak rada vlastitog pogona osiguravaju se u Proračunu Općine Brestovac. Sredstva za daljnji rad vlastitog pogona osiguravat će se u Proračunu Općine Brestovac na temelju godišnjeg plana rada s financijskim pokazateljima.Sredstva za rad i obavljanje komunalnih djelatnosti koje obavlja vlastiti pogon, osiguravaju se iz: komunalne naknade, komunalnog doprinosa, proračuna Općine Brestovac i drugih zakonom dopuštenih izvora.

Članak 13.

Imovina u vlasništvu Općine Brestovac, na kojoj i kojom svoju djelatnost obavlja vlastiti pogon ne može se opterećivati niti otuđiti bez suglasnosti Općinskog načelnika Općine Brestovac.

Članak 14.

Unutarnje ustrojstvo vlastitog pogona detaljnije će se urediti Pravilnikom o poslovanju vlastitog pogona, kojeg donosi Općinsko vijeće. Općinski načelnik će donijeti ostale akte potrebne za poslovanje i rad vlastitog pogona.

Članak 15.

Nadzor nad radom vlastitog pogona obavlja Općinski načelnik Općine Brestovac.

Članak 16.

Odluku o ukidanju vlastitog pogona donosi Općinsko vijeće Općine Brestovac.

Članak 17.

Stupanjem na snagu ove Odluke prestaje važiti Odluka o osnivanju Vlastitog pogona Općine Brestovac („Službeni glasnik Općine Brestovac“ broj 4/2004).

Članak 18.

Ova Odluka stupa na snagu osmog dana nakon objave u Službenom glasniku Općine Brestovac.

PREDSJEDNIK OPĆINSKOG VIJEĆA

Tomo Vrhovac

KLASA:123-05/20-01/02

URBROJ:2177-02/01-20-1

Brestovac,13.03.2020.g.